- Jeg har kun set sager med danske statsborgere af fremmed herkomst. Den sidste sag var en person af afrikansk oprindelse, der ville have lavet et pas med et billede af en person fra Mellemøsten, skriver betjenten i en mail.

- Der var absolut ingen sammenligning mellem de to personer, men man havde alligevel forsøgt. Vi har flere sager, hvor de rent faktisk lykkedes, og jeg behøver formentlig ikke nævne, at der også kunne være terrorformål, lyder det fra betjenten.

Han skriver også, at han mener, at der et stort mørketal, og at han mener, at det er alvorligt.

- Jeg er fuldstændig overbevist om, at rigtigt mange pas er udstedt med falske oplysninger. Det danske pas er et dokument, man skal kunne stole på, ikke bare i det danske samfund, også i resten af verden, skriver den østjyske betjent.

Svindeltilfælde i Aarhus

Et af de steder, hvor pas-misbruget har været et problem, er hos Borgerservice på Dokk1 i Aarhus.

Her har flere personer henover foråret 2018 forsøgte at få udstedt pas ved at indlevere et pasbillede af en anden person end dem selv.

- Vi havde nogle tilfælde tilbage i starten af 2018, og vi har på den baggrund skærpet opmærksomheden. Vi ser ikke de antal forsøg på snyd i Aarhus kommune, som vi gjorde i begyndelsen af 2018, siger Lene Hartig Danielsen, som er chef for Borgerservice i Aarhus Kommune.

Hun kan imidlertid ikke svare på, hvor mange falske pas der kan være blevet udstedt via deres afdeling.

Her er det sket Ifølge Rigspolitiet har Københavns Politi, Fyns Politi, Østjyllands Politi, Midt - og Vestjyllands Politi og Syd - og Sønderjyllands Politi oplevet flere tilfælde af pas-misbrug i 2018. De canadiske myndigheder har også rettet henvendelse til dansk politi efter fund af de falske pas.

Hos Rigspolitiet kender man heller ikke omfanget.

Vicepolitiinspektør ved Nationalt Efterforskningscenter Søren Have Enevoldsen erkender, at svindlen slet ikke burde kunne finde sted.

- Det burde ikke kunne lade sig gøre. I sidste ende kan det jo bruges til hvad som helst. Og deriblandt også at lave terror, hvis det er det, man vil, siger han.

Det burde ikke kunne lade sig gøre. I sidste ende kan det jo bruges til hvad som helst. Søren Have Enevoldsen, vicepolitiinspektør

Rigspolitiet har på baggrund af sagen kontaktet samtlige kommuner i foråret 2018 og indskærpet vigtigheden af, at pasansøgeren og den person, som passet udstedes til, er den samme.

DF vil have observationsliste

På baggrund af sagen vil Dansk Folkepartis retsordfører, Peter Skaarup, have justitsminister Nick Hækkerup (S) til forklare, hvordan man kan sikre sig mod pas-misbrug.

- Det er meget utryghedsskabende for os alle, hvis der svindles på denne måde. Derfor må justitsministeren på banen og fortælle, hvordan man vil højne sikkerheden, så man som pas-ansøger bliver stillet nogle krav, der betyder, at man ikke kan udgive sig for at være en anden, siger han.

Han foreslår blandt andet, at personer, som involveres i pas-svindel, placeres på en særlig ”observationsliste", og at svindel bør føre til ubetinget fængsel.

- Jeg mener, at man skal sættes på en form for observationsliste, hvis man har erhvervet sig et falsk pas, så man for eksempel i lufthavnen kan være på vagt over for de her personer, siger Dansk Folkepartis Peter Skaarup.

Justitsminister Nick Hækkerup kalder sagen alvorlig og mener, at pasmyndighederne må stramme op i de forskellige led i udstedelsen af pas.